આગળ ચર્ચા કરવાનો અર્થ નહોતો. મને એમની સલાહથી સંતોષ નહોતો, પણ પછી મેં જોયું, ઉપરથી નીચે સુધી – ચીફ પ્રોડ્યુસરથી ચપરાસી સુધી - બધા જ નોકરી ઉપરાંત બહાર કંઈ ને કંઈ કામમાં સંડોવાયેલા હતા. ભળતા નામે બહાર ડોક્યુમેન્ટરીઓ, ફિલ્મ લેબોરેટરી પાસેથી કમિશનો. મસાકરીઓનાં ખોટાં વાઉચરો, ઓવરટાઈમનાં ખોટાં વાઉચર, ઉપરાંત લંચ વગેરે. મારી સીધેસીધી આવક કંઈ વિસાતમાં નહોતી. અધિકારીની સલાહ સાચી હતી. પ્રમાણિક થવા જતાં પેટ ચોળીને શૂળ ઊભું કરવા જેવું હતું. મારે તો એ રીતે મને મનાવવું પડ્યું કે મારી વધારાની કમાણી પણ હતી તો પરસેવાની, લાંચરુશ્વત કે કટકીની નહીં.